# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2022. május 25-i ülésére)

**TÁRGY: KISKŐRÖS VÁROS ÖNKORMÁNYZATÁNAK KÖZÉPTÁVÚ VAGYONGAZDÁLKODÁSI TERVE**

A nemzeti vagyonról szóló 2011. évi CXCVI. törvény (a továbbiakban: Nvtv.) 9. § (1) bekezdésében kapott felhatalmazásra tekintettel Kiskőrös Város Önkormányzata a vagyongazdálkodási terv elkészítésének kötelezettségét az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: Vagyonrendelet) 32. §-ában szabályozta, mely szerint az önkormányzat 1 évre szóló középtávú vagyongazdálkodási tervet készít. A hivatkozott rendelkezésre figyelemmel a középtávú vagyongazdálkodási terv a vagyonkimutatásnak megfelelő szerkezetben tartalmazza a középtávú terv időszakának első és utolsó napján várható vagyoni adatokat. A középtávú vagyongazdálkodási tervet a költségvetési ügyekért felelős bizottság egyetértésével a Képviselő-testület fogadja el.

Az Nvtv. 7. § (1)-(2) bekezdése értelmében a nemzeti vagyon alapvető rendeltetése a közfeladat ellátásának biztosítása, ideértve a lakosság közszolgáltatásokkal való ellátása és e feladatok ellátásához szükséges infrastruktúra biztosítása. A nemzeti vagyongazdálkodás feladata a nemzeti vagyon megőrzése, értékének és állagának védelme, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése, azzal, hogy a nemzeti vagyon megőrzése érdekében végzett bontás vagy átalakítás nem minősül az állag védelmi kötelezettség megszegésének. A kiemelt kulturális örökségvédelmi és természetvédelmi szempontok - kulturális és természeti értékek jövő nemzedékek számára való megőrzése érdekében történő - érvényesítésének nem akadálya a vagyon értékváltozása.

A középtávú vagyongazdálkodási terv a vagyonkimutatásnak megfelelő szerkezetben került elkészítésre, mely alapján az önkormányzat vagyona törzsvagyon vagy üzleti vagyon lehet.

A törzsvagyon körébe tartozó vagyonelemek Magyarország helyi önkormányzatairól szóló 2011. évi CLXXXIX törvényben, valamint egyéb jogszabályokban meghatározott önkormányzati feladatkör ellátását szolgálják, melyek forgalomképesség alapján forgalomképtelen és korlátozottan forgalomképes vagyonkörbe sorolandók.

A középtávú vagyongazdálkodási terv elkészítése során figyelembe kellett venni a már elfogadott hosszútávú vagyongazdálkodási tervben foglaltak mellett az önkormányzati gazdálkodás elkövetkezendő időszakban tervezett változásait, amelyek a vagyon hasznosítására (lakásbérlet, helyiségbérlet, termőföldek haszonbérbe adása, üzemeltetési-működtetési feladatok ellátása), illetve a vagyon elidegenítésére és gyarapítására (adásvétel, beruházások, fejlesztések) egyaránt vonatkoznak.

A veszélyhelyzetre tekintettel az elmúlt kettő évben a Képviselő-testület nem hagyott jóvá középtávú vagyongazdálkodási tervet. Ezen időszak alatt a veszélyhelyzettel összefüggő átmeneti rendelkezések és a polgármesteri határozatok alapján kerültek hasznosításra az önkormányzati tulajdonban lévő bérlakások, helyiségek, termőföldek. Az önkormányzati ingatlanokat érintő beruházások közül megvalósult a Kőrisfa óvoda építése, a Kiskőrös-Tabdi közötti kerékpárút kiépítése, a szélesút aszfaltburkolattal történő ellátása, kialakításra került a Hagyományok Háza, Roma Alkotóház, a város területén a járdaszakaszok felújítása folyamatos.

Az idei évben folytatódik a helyi termelői piac felújítása, tervezett felújítások/beruházások továbbá a városi sporttelep felújítása, a szabadidő park területén kézilabdapálya, teniszközpont kiépítése, a járdafelújítások folytatása, a bölcsőde felújítása, bérlakásfelújítás, a muzeális intézményeink felújítása, Szűcsi óvoda épületének felújítása.

A fejlesztések, beruházások megvalósításával, az önkormányzati vagyon értékének növelésén túlmenően, az Önkormányzat a közszolgáltatási feladatait hatékonyabban, költségtakarékosabban tudja ellátni, segítve a város és a környező települések lakosainak mindennapi életvitelét, emelve a közszolgáltatások nyújtásának színvonalát.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2022. május 17.**

 **Domonyi László s.k.,**

 **polgármester**

**HATÁROZAT-TERVEZET**

Kiskőrös Város Önkormányzatának Képviselő-testülete **-** az önkormányzati vagyonról, a vagyon hasznosításáról szóló 26/2012. (XII.19.) önk. rendelet 32. §-ában foglaltak szerint – az önkormányzat középtávú – 2022. évi - vagyongazdálkodási tervét a határozat mellékletében foglaltak szerint elfogadja.

**Felelős:** polgármester

**Határidő:** értelemszerűen